ToekomsVenster: ’n Wedstryd vir JesusArgieffoto Ek weet bitter min van sport af maar troos my dat ek darem weet waar middel C op ŉ klavier is. Ons het immers almal verskillende gawes en talente. So luister ek onlangs na ŉ uitsending van ŉ rugbywedstryd en dit val my op hoe opgewonde die kommentator raak wanneer daar iets op die veld gebeur. Hy kan letterlik nie genoeg woorde vind om te beskryf wat hy sien nie. In my verbeelding sien ek ŉ speler met die bal hardloop. Daar is genoegsame ondersteuning van sy spanmaats te midde van die ander span wat alles in hul vermoë doen om te verhoed dat punte aangeteken word. Die bal word vernuftig van een persoon na die volgende aangegee en dan peil iemand op die doellyn af. Vir ŉ oomblik hang hy tussen hemel en aarde en land dan triomfantelik onder die pale. Is dit dalk hoe die skare geloofsgetuies waarvan Hebreërs 12 praat die wedstryd wat tans op aarde uitspeel, aanskou? Dit is wanneer die kerk, kinders van die Here, op die doellyn afstorm en met genoegsame ondersteuning van mekaar, die Woord en die Heilige Gees punte vir die Koninkryk aanteken dat die skare ŉ lofsang sing. Dit is waarmee die kerk op ŉ daaglikse basis moet besig wees. Punte aanteken vir die komende Ryk van God, mense by Jesus uitbring en uit die hande van die bose ruk en in elke samelewingsverband die Koningskap van Jesus verklaar. Is daar enige opgewondenheid op die pawiljoene wanneer na jou en my spel gekyk word?